  Туспуктэм: Григорий Фомин Майя Бывальцева Удмуртиын пуэдэн висисьёслэн лыдзы толсур пумын трос луыны быгатоз ни. Со сярысь, элькунысь тазалыкез утёнъя министрлэн воштӥсез, эмчи-инфекционист Марина Петренко вылэ вылэ чӧлскыса, удысэтлэн пресс-службаез ивортӥз. « Роспотребнадзор ивортэмъя, али Россилэн шор улосвылъёсаз пуэдэн висисьёслэсь йылэмзэс пусъё, ӵемгес H1N1 штаммен. 2009-тӥ арын кылдэм штаммез ми умой тодӥськом, соку калык пӧлын трос черламъёс вал, тросэз секыт висизы, уката ик пичи пиналъёс но секытэн кышномуртъёс. Висён вӧлмонэз лыдэ басьтыса, Удмуртиын 3-4 арня ортчыса тулкымез витиськом » Марина Петренко, Удмуртиысь тазалыкез утёнъя министрлэн воштӥсез Та дырлы Удмуртиын пуэдэн черлан одӥг учыр пусъемын. Марина Петренко тодэ вайытӥз, пуэд дыръя интоксикаци луэ, мугор лябӟе, йыр висе, быгытъёс висё, температура шуак ӝутске, кӧс кызон потэ, синъёсы луо пазьгемын кадь шӧдӥське. « Туэ пуэдэн висисьёслэн лыдзы йылон коронавирус инфекциен черлан учыръёс йылэмен ӵош тупа. Соин ик эмъюрттэтлы ӝегатскытэк вазиськыны кулэ, соку шонер диагноз пуктозы но солы тупась эмъяськон ӵектозы. Али вакцинациен утиськыны луонлык вань на. Уже кутӥськись вакцинаос H1N1 штаммлэсь туж умой утё. Вакцинациез ортчем адями черлаз ке но, висён капчиен ортчоз » Марина Петренко, Удмуртиысь тазалыкез утёнъя министрлэн воштӥсез Туннэ нуналлы Удмуртиын 640 сюрслэсь трос адями пуэдлэсь вакцинациез ортчиз ни. Прививка улон интыя эмъюртын, Мерлыко тазалыкъя центрын (Октрябрьлы 50 ар площадь, 21) но Ижкарысь вузкарон центръёсын. Тегъёс: Тазалык пуэд Удмуртия  